Document ID: 32006R1916

KOMISJONI MÄÄRUS (EÜ) nr 1916/2006,
18. detsember 2006,
millega avatakse teatavaid Albaaniast pärinevaid kalu ja kalandustooteid hõlmavad ühenduse tariifikvoodid ja sätestatakse nende haldamine
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. oktoobri 2006. aasta määrust (EÜ) nr 1616/2006 ühelt poolt Euroopa ühenduste ja nende liikmesriikide ning teiselt poolt Albaania Vabariigi vahelise stabiliseerimis- ja assotsiatsioonilepingu ning Euroopa Ühenduse ja Albaania Vabariigi vahelise vahelepingu teatava rakenduskorra kohta, (1) eriti selle artiklit 2,
ning arvestades järgmist:
(1)
Ühelt poolt Euroopa ühenduste ja nende liikmesriikide ning teiselt poolt Albaania Vabariigi vaheline stabiliseerimis- ja assotsiatsioonileping, (2) edaspidi “stabiliseerimis- ja assotsiatsioonileping”, kirjutati alla Luxembourgis 12. juunil 2006. Stabiliseerimis- ja assotsiatsioonileping on ratifitseerimisel.
(2)
12. juunil 2006 sõlmis nõukogu ühelt poolt Euroopa Ühenduse ja teiselt poolt Albaania Vabariigi vahel kaubandust ja kaubandusküsimusi käsitleva vahelepingu, (3) edaspidi “vaheleping”. Vahelepingu eesmärk on rakendada võimalikult kiiresti stabiliseerimis- ja assotsiatsioonilepingu sätted, mis käsitlevad kaubandust ja kaubandusküsimusi. Vaheleping jõustub 1. detsembril 2006.
(3)
Stabiliseerimis- ja assotsiatsioonilepingus ning vahelepingus sätestatakse, et teatavaid Albaaniast pärinevaid kalu ja kalandustooteid võib ühendusse importida ühenduse tariifikvootide piires, kohaldades tollimaksu vähendatud või nullmäära.
(4)
Stabiliseerimis- ja assotsiatsioonilepingus ja vahelepingus sätestatud ühenduse tariifikvoodid kehtestatakse aastaks ning need jäävad kehtima kindlaksmääramata tähtajaks. On asjakohane sätestada kõnealuste tariifikvootide avamine ja haldamine.
(5)
Komisjoni määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) (4) artikli 308a kohaselt, on vaja ette näha määruses (EMÜ) nr 2454/93 sätestatud tariifikvootide haldamise korra kohaldamine.
(6)
Liikmesriigid peaksid tagama, et kõikidel ühenduse importijatel oleks võrdne ja pidev ligipääs kõnealustele tariifikvootidele ning et nende kvootide jaoks ettenähtud määrasid kohaldataks järjepidevalt kogu kõnealuste toodete impordi suhtes kõikidesse liikmesriikidesse kuni kvootide ammendumiseni. Kõnealuste kvootide tõhusa ühise haldamise tagamiseks peaksid liikmesriigid saama kvoodimahtusid kasutada vastavalt tegelikule impordile. Haldamine peaks toimuma liikmesriikide ja komisjoni tihedas koostöös. Komisjonil peab olema võimalik jälgida kvootide kasutamise kiirust ja sellest liikmesriike teavitada. Kiiruse ja tulemuslikkuse huvides peaks teabevahetus liikmesriikide ja komisjoni vahel toimuma võimaluse korral elektroonilisel teel.
(7)
Vastavalt stabiliseerimis- ja assotsiatsioonilepingule ning vahelepingule tuleks 2006. aasta kvoodimahud kinnitada kõnealuste lepingute III lisas sätestatud algsete kvoodimahtude täies ulatuses.
(8)
Käesolevat määrust tuleks hakata kohaldama alates vahelepingu jõustumisest ja selle kohaldamist tuleks jätkata ka pärast stabiliseerimis- ja assotsiatsioonilepingu jõustumist.
(9)
Käesoleva määrusega ettenähtud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Albaaniast pärinevad ja lisas loetletud toodete suhtes, mis suunatakse ühenduses vabasse ringlusse, kohaldatakse tollimaksu vähendatud või nullmäära kõnealuses lisas täpsustatud ühenduse iga-aastaste tariifikvootide mahus ja piires.
Kõnealustele toodetele lisatakse stabiliseerimis- ja assotsiatsioonilepingu ning vahelepingu protokolliga nr 4 ettenähtud päritolutõend.
2. Kõik liikmesriigid tagavad lõikes 1 osutatud toodete importijatele võrdse ja jätkuva võimaluse kasutada tariifikvoote seni, kuni asjaomase kvoodi järelejäänud maht seda võimaldab.
Artikkel 2
1. Artiklis 1 osutatud tariifikvoote haldab komisjon vastavalt määruse (EMÜ) nr 2454/93 artiklitele 308a, 308b ja 308c.
2. Liikmesriikide ja komisjoni teabevahetus tariifikvootide haldamise kohta toimub võimaluse korral elektroonilisel teel.
Artikkel 3
1. Lisas järjekorranumbri 09.1505 all osutatud töödeldud või konserveeritud anšoovise tariifikvoodimahtu võib alates 2007. aastast igal aastal suurendada, kuni aastane kvoodimaht on 1 600 tonni või lepinguosalised lepivad kokku teistsuguse korra kohaldamises.
2. Lõikes 1 osutatud iga-aastast suurendamist võib kohaldada ainult juhul, kui eelmisel aastal avatud mahust on kasutatud vähemalt 80 %.
Artikkel 4
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. detsembrist 2006.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. detsember 2006

Labels: 3
18
6